หุ้นกู้พฤกษาจ่ายดอกเบี้ย3-3.75% เปิดจอง21-23มิ.ย.นี้
พฤกษา กำหนดดอกเบี้ยหุ้นกู้ไม่ด้อยสิทธิ เรทติ้งระดับ Aอายุ 3 ปี 3.00% และอายุ 5 ปี 3.75% เปิดจอง 21-23 มิ.ย.นี้
15 มิ.ย. 2553

พฤกษา กำหนดดอกเบี้ยหุ้นกู้ไม่ด้อยสิทธิ เรทติ้งระดับ Aอายุ 3 ปี 3.00% และอายุ 5 ปี 3.75% เปิดจอง 21-23 มิ.ย.นี้
บริษัท พฤกษา เรียลเอสเตท จำกัด (มหาชน) ร่วมกับ ธนาคารกรุงเทพ จำกัด (มหาชน)  ธนาคารกสิกรไทย จำกัด (มหาชน) และธนาคาร ซีไอเอ็มบี ไทย จำกัด (มหาชน) เปิดรับจองซื้อหุ้นกู้ไม่ด้อยสิทธิ และไม่มีประกัน มูลค่ารวมไม่เกิน 2,500 ล้านบาท โดยจะแบ่งหุ้นกู้ออกเป็น 2 ชุด  คือ ชุดที่ 1 อายุ 3 ปี มูลค่า 1,500 ล้านบาท อัตราดอกเบี้ย 3.00% ต่อปี และ ชุดที่ 2 อายุ 5 ปี มูลค่า 1,000 ล้านบาท อัตราดอกเบี้ย 3.75% ต่อปี ชำระดอกเบี้ย ทุก 3 เดือน โดยหุ้นกู้ทั้ง 2 ชุดดังกล่าวได้รับการจัดอันดับความน่าเชื่อที่ระดับ A โดย บริษัท ทริส เรทติ้ง จำกัด สำหรับลูกค้า นักลงทุน และประชาชนทั่วไปที่สนใจสามารถจองซื้อหุ้นกู้ดังกล่าวได้ตั้งแต่วันที่ 21 -23 มิถุนายนนี้
นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการ บริษัท พฤกษา เรียลเอสเตท จำกัด (มหาชน) แจ้งว่า บริษัทฯ  จะออกหุ้นกู้ประเภท ไม่ด้อยสิทธิ ไม่มีประกัน ซึ่งบริษัท ทริสเรทติ้ง จำกัด ได้จัดอันดับความน่าเชื่อถือของหุ้นกู้เป็นระดับ A แนวโน้มคงที่ มูลค่ารวม 2,500 ล้านบาท โดยจะแบ่งหุ้นกู้ออกเป็น 2 ชุด  คือ ชุดที่ 1 อายุ 3 ปี มูลค่า 1,500 ล้านบาท อัตราดอกเบี้ย 3.00% ต่อปี และ ชุดที่ 2 อายุ 5 ปี มูลค่า 1,000 ล้านบาท อัตราดอกเบี้ย 3.75%  ต่อปี ชำระดอกเบี้ย ทุก 3 เดือน ส่วนเงินต้นจะชำระครั้งเดียวทั้งจำนวนในวันครบกำหนดไถ่ถอน (Bullet Payment)  โดยบริษัทฯ แต่งตั้งให้ธนาคารกรุงเทพ จำกัด (มหาชน)  ธนาคารกสิกรไทย จำกัด (มหาชน) และธนาคาร ซีไอเอ็มบี ไทย จำกัด  (มหาชน) เป็นผู้จัดการการจัดจำหน่าย เปิดให้จองซื้อในวันจันทร์ที่ 21 ถึงวันพุธที่ 23 มิถุนายน นี้  โดยจองซื้อขั้นต่ำ 50,000 บาท  และทวีคูณของ 10,000 บาท 
"จุดเด่นของการลงทุนในหุ้นกู้พฤกษา คือ เป็นทางเลือกหนึ่งในการลงทุนที่ให้ผลตอบแทนที่เหมาะสม และพฤกษาเป็นบริษัทในธุรกิจอสังหาริมทรัพย์ประเภทที่อยู่อาศัยที่ได้รับการจัดอันดับความน่าเชื่อถือดีที่สุดในปัจจุบัน แสดงถึงความสามารถในการดำเนินธุรกิจที่แข็งแกร่ง เป็นผลให้มีกระแสเงินสดรับจากการดำเนินการต่อหนี้สินในสัดส่วนที่สูง และมีสัดส่วนหนี้สินต่อทุนที่อยู่ในระดับต่ำ นับเป็นอีกทางเลือกหนึ่งสำหรับนักลงทุนที่สนใจ และต้องการช่องทางในการลงทุนที่ให้อัตราผลตอบแทนที่น่าพึงพอใจ" นายทองมา  กล่าว